Mate Laušić, iskusni policajac i stručnjak za sigurnost, prvi je napade u Podsusedu i Stenjevcu nazvao terorističkim činom.

Zašto mislite da policija i ostale nadležne službe izbjegavaju reći da su, dvije stenjevečke eksplozije zapravo terorizam, a vi u to ne sumnjate?

- Ja sam u komotnijoj situaciji jer dajem vlastito mišljenje, a nadležne službe moraju paziti s kvalifikacijama kako, recimo, ne bi morale reterirati ako se zalete. Mislim da oni sada dobro komuniciraju s javnošću. Naime, njihov je zadatak da konkretnu kvalifikaciju djela pretoče u kazneno djelo, a to moraju temeljiti na dokazima i činjenicama. Dok se sve ne posloži, ne smiju se zalijetati, mada vjerujem da su i oni brzo bili na ‘mojim pozicijama’. Sadašnja kvalifikacija o ugroženosti i dovođenja u opasnost ljudi i imovine je uporište iz kojeg će se, na osnovu dodatnih dokaza, iznjediri i optužba za terorizam.

Terorizam je prilično širok pojam.

- Da, upravo tako. Sadašnja definicija terorizma još nije dobila opće priznanje jer ona je ‘utemeljena’ na vjerskim, nacionalnim i političkim razlozima, a to su široki pojmovi. Često se teško opredijeliti je li neki čin koji je izveden na teroristički način terorizam ili borba za slobodu. Takvih primjera imamo masu - pa Mandelin pokret protiv apartheida u JAR-u izvršio je u početku cijelio niz akata koje bismo mogli okarakterizirati kao terorizam, pa borba za Državu Izrael, a znamo da iza terorističkog djelovanja IRA-e ili ETA-e stoje politički i nacionalni ciljevi. Ne moramo ići tako daleko - još donedavno učili smo da je Gavrilo Princip borac za slobodu.

Dakle, iako su motivi za sada nepoznati, riječ jest o terorizmu?

- To je terorizam, pa čak ako iza toga ne budu stajali neki od motiva koje smo nabrojali. Možda je djelo počinjeno zbog skretanja pažnje na sebe. To nije novost. Neki ljudi takvim činovima žele ostati zabilježeni u povijesti. Tko bi danas znao za Hinkleyja, Chapmana ili Sirhana Sirhana da nisu pucali na Reagana, Lennona i Roberta Kennedyja. No, terorizam ima za cilj unošenje panike, straha, nestabilnosti među stanovništvo te slabljenje ili uzdrmavanje državne vlasti. Solista, odnosno usamljenih vukova, uvijek je bilo i bit će ih. A takve je u pravilu najteže identificirati i prevenirati.

Individualac

Mislite da iza ovih napada ne stoji neka organizacija ili pomagači?

- Prema sadašnjim saznanjima, poput pravca rana koje je zadobila nastradala žrtva, može se reći da on ima s napadima vezu. Pitanje je je li on samo postavljao napravu ili je potpuni individualac. Sklon sam ovom posljednjem.

Mislite da iza svega ne stoji neka organizacija?

- To nikada ne možete reći sa sigurnošću dok istraga nije okončana. No, prema svim indicijama, tako jest. Njega stavljam u najuži krug počinitelja. Ali, smatram da iza ovih napada ne stoji organizacija. Još jedan detalj ukazuje na individualca. Neposredno prije nego što će je postaviti, vjerojatno je on sam javio o bombi.

Znači, bez pomagača je?

- Teško da jedan čovjek može sve sam. Negdje je od nekog trebao nabaviti eksploziv, pa sve druge tehničke stvari potrebne za takvu napravu. Pitanje je samo je li onaj kod koga je to nabavljao znao čemu će poslužiti ili ne. Ali to će, uvjeren sam, istraga brzo utvrditi. Naša profesija temelji se na ‘pet O’, koji idu jedan za drugim. Prvo osumnjičenik, zatim optuženik, pa okrivljenik i onda slijedi osuda ili oslobođenje.

Nije mario za žrtve

Sreća, nitko nije nastradao.

- Naravno. I u trenutku eksplozije autobus s putnicima mogao je stati na stanici. Doduše, vjerojatnost za veliki broj žrtava, smanjena je zbog vremena kada se to dogodilo, ali napadač nije mogao računati da zbog ‘gluhog doba noći’ nitko neće nastradati.

Očekujete li da bi ovi napadi mogli potaknuti nekoga na slične akcije?

- Očekujem imitatore i lažne dojave. Nakon ovakvih slučajeva imate mnoge lažne najave, ali treba biti oprezan i s mogućim imitatorima, kakav je zapravo i ovaj terorist. Ako se pokaže da je žrtva i počinitelj, ne treba stati i ignorirati stvar. Ovakva djela mogu potaknuti još ponekog.

Neki govore da bi trebalo pojačati videonadzor.

- Pobornik sam jakog videonadzora. U Francuskoj je i najzabačenija autobusna ili postaja metroa pokrivena kamerom.